**Predkladacia správa**

Rozvoj produkčne výkonného pôdohospodárstva, zabezpečujúceho hospodárne využívanie poľnohospodárskeho pôdneho fondu krajiny,  dostatočnú produkčnú schopnosť poľnohospodárstva Slovenskej republiky v základných potravinách, potravinovú bezpečnosť a dostupnosť pre obyvateľstvo, ako aj zabezpečenie trvalo udržateľného obhospodarovania lesov je nosným štátnym záujmom.

Koncepcia rozvoja pôdohospodárstva na roky 2013 – 2020, vo väzbe na vyššie uvedené vychádza prioritne zo Spoločnej poľnohospodárskej politiky a programového vyhlásenia vlády Slovenskej republiky na roky 2012 – 2016. Zámerom tejto koncepcie je podporovať efektívnosť využívania zdrojov v záujme inteligentného, udržateľného a inkluzívneho rastu poľnohospodárstva a vidieckych oblastí.

Vo väzbe na víziu a zámer tejto koncepcie, priority reformy spoločnej poľnohospodárskej politiky na roky 2014 – 2020 a programového vyhlásenia vlády Slovenskej republiky na roky 2012 – 2016 sa Koncepcia rozvoja pôdohospodárstva na roky 2013 – 2020 zameriava na splnenie týchto strategických cieľov:

* zvýšenie produkčnej výkonnosti v nosných poľnohospodárskych komoditách na úroveň 80% súčasnej spotreby obyvateľstva na Slovensku;
* zabezpečenie trvalo udržateľného obhospodarovania lesov; a
* rozvoj vidieka a zlepšovanie životných podmienok a zamestnanosti vidieckeho obyvateľstva, predovšetkým prostredníctvom podpory sektorov, ktoré sú potenciálnymi zdrojmi zamestnanosti.

Súčasný nelichotivý stav sektoru pôdohospodárstva odzrkadľuje dlhodobý nekoncepčný prístup k jeho rozvoju a absenciu koncepčnej analýzy, ktorá by identifikovala jeho skutočné silné a slabé stránky, upriamila pozornosť na príležitosti a varovala pred hrozbami jeho ďalšieho vývoja. Vývoj sektora súvisí s prepojením poľnohospodárskej prvovýroby na potravinársky priemysel, kde kladieme dôraz na skracovanie výrobno-odbytových vertikál. Naplnenie cieľov koncepcie bude zabezpečené len aktívnou podporou predaja domácich výrobkov, ich odbytu, vybudovaním systému práce so spotrebiteľmi a ich výchovou so zameraním na zdravú výživu a kvalitné domáce výrobky.

Je potrebné zdôrazniť, že miera naplnenia vízie, zámerov a cieľov koncepcie závisí predovšetkým od samotných prijímateľom finančných prostriedkov z oboch pilierov spoločnej poľnohospodárskej politiky a miery ochoty ich prispôsobenia sa čiastočnej zmene pravidiel fungovania spoločného trhu v jednotlivých sektoroch pôdohospodárstva.

Vzhľadom na vyššie uvedené, ako aj na fakt, že len pri vzájomnej spolupráci a v úzkej vzájomnej kooperácii je možné naplniť ciele tejto koncepcie, bolo, pri príležitosti jej oficiálneho predstavenia, podpísané Memorandum o spolupráci pri realizácii vízie, zámerov a cieľov Koncepcie rozvoja pôdohospodárstva SR na roky 2013 - 2020 medzi MPRV SR a Slovenskou poľnohospodárskou a potravinárskou komorou. Text Memoranda je uvedený v prílohovej časti tohto materiálu.

V novom programovom období 2014 – 2020 sa predpokladá, v porovnaní rokov 2013 a 2020 nárast priamych platieb na hektár v priemere o 40 %. Tento nárast bude štruktúrovaný exponenciálne v prvých rokoch a lineárne v posledných rokoch programového obdobia a priamo závislý od miery plnenia podmienok poberania dobrovoľne viazaných platieb.

V druhej polovici nového programového obdobia predpokladáme, že dosiahne priemerná výška priamych platieb pre slovenských poľnohospodárov úroveň nad súčasným priemerom okolitých krajín, t.j. Poľska, Česka, Maďarska a Rakúska. Tento nárast priamych platieb si však pravdepodobne vyžiada zníženie prostriedkov projektovej podpory v rámci PRV SR na roky 2014 – 2020. Toto zníženie finančných prostriedkov na projektové podpory bude mať za následok zníženie ich spolufinancovania z prostriedkov štátneho rozpočtu kumulatívne vo výške 134 071 428 EUR. Tieto finančné prostriedky bude efektívne použiť na financovanie národných doplatkov v rámci I. piliera.

Materiál bol dopracovaný v zmysle pripomienok autorského kolektívu, poľnohospodárskych a potravinárskych zväzov a združení ako aj prizvanej odbornej verejnosti a je tak výsledkom konsenzu celej pôdohospodárskej verejnosti. Materiál bol taktiež predmetom medzirezortného pripomienkového konania, v rámci ktorého bolo predložených 114 pripomienok, z toho 42 zásadných. V rámci rozporových konaní, ktoré boli uskutočnené so všetkými subjektmi, ktoré vzniesli zásadné pripomienky, bolo vyriešených 39 zásadných pripomienok. Na zásadnú pripomienku Košického samosprávneho kraja sa neprihliada, nakoľko autor pripomienky neuviedol kontaktnú osobu a ani opakovane ju nebolo možné identifikovať. Zásadná pripomienka Slovenskej obchodnej a priemyselnej komory bola akceptovaná čiastočne, nakoľko SOPK zotrváva na požiadavke doplniť do nosných poľnohospodárskych komodít jačmeň jarný. Materiál sa teda na rokovanie Hospodárskej a sociálnej rady vlády predkladá s jedným čiastočným rozporom, ktorý však nie je možné vyriešiť. Pripomienka Potravinárskej komory Slovenska všeobecného charakteru je akceptovaná len čiastočne, nakoľko sme toho názoru, že analýzy požadované zo strany PKS sú súčasťou materiálu a nie je potrebné ich zdôrazňovať a opakovať.